На основу члана 37 тачка 24 Статута Града Ниша ("Службени лист Града Ниша" број 88/08)

 Скупштина Града Ниша, на седници одржаној \_\_\_\_\_\_\_\_\_\_2013. године, доноси

**Р Е Ш Е Њ Е**

**I УСВАЈА СЕ** Извештај о пословању ЈП за стамбене услуге "Нишстан" Ниш за 2012. годину, који је усвојио Управни одбор овог Предузећа, Одлуком број 01-956/1-2 од 22.02.2013. године.

**II** Решење доставити: ЈП за стамбене услуге "Нишстан" Ниш, ул. Бранка Крсмановића број 1 и Управи за имовину и инспекцијске послове.

Број: \_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ 2013. године.

 **СКУПШТИНА ГРАДА НИША**

 **ПРЕДСЕДНИК**

 **Проф. др Миле Илић**

**ОБРАЗЛОЖЕЊЕ**

На основу чл. 37 Статута ЈП за стамбене услуге "Нишстан" Ниш, Управни одбор Предузећа донео је Одлуку број 01-956/1-2 од 22.02.2013. године којом је усвојио Извештај о пословању ЈП за стамбене услуге "Нишстан" Ниш за 2012. годину и доставио је оснивачу.

 У 2012. години ЈП за стамбене услуге "Нишстан" Ниш је остварио приходе у износу од 204.702.271,16 динара, што је 82,79% од планираних прихода за 2012. годину. Од планираних расхода за 2012. годину остварено је 86,08% у износу од 211.595.017,53 динара, тако да је исказан негативан финансијски резултат у износу од 6.892.746,37 динара. По евидентирању одложених пореских прихода нето губитак износи 13.114.068,03 динара.

 Програмом пословања ЈП за стамбене услуге "Нишстан" Ниш за 2012. годину била је предвиђена реализација Програма делимичног и потпуног ремонта лифтова и Програма санација равних кровова и фасада. Средства за реализацију ових програма требало је обезбедити из буџета Града у износу од 20.000.000,00. динара. У 2012. години ЈП „Нишстан“ није учествовао у реализацији Програма санација равних кровова и фасада, док је Програм делимичног и потпуног ремонта лифтова реализован у износу од 7.571.938,56. динара, што је 50,48% од планираних 15.000.000,00. динара.

 Такође на негативан финансијски резултат је утицала и чињеница да у 2012. години нису реализоване активности на покретању инвестиција на локацији „Марко Орешковић“ и друга фаза изградње пословно – стамбеног објекта „Александрија“, јер нису окончани судски поступци везани за расељавање на локацији "Марко Орешковић" и реконструкција таванског простора на локацији "Александрија".

 Како није дошло до реализације напред наведених активности, односно нису остварени приходи по овом основу, у 2012. години су остварени расходи у износу од 211.595.017,53 динара, што је 86,06% од планираних 245.855.000,00 динара.

 Исказани нето губитак у износу од 13.114.068,03 динара покриће се, у складу са Законом о рачуноводству и ревизији са 01.01.2013. године и то 4.855.522,22 динара из нераспоређене добити, 2.451.169,89 динара из законских резерви и 5.807.375,92 из капитала предузећа.

 Имајући у виду да је Извештај о пословању ЈП за стамбене услуге "Нишстан" Ниш за 2012. годину сачињен у складу са важећим законским прописима, циљевима садржаним у оснивачком акту јавног предузећа и пратећом нормативом, Управа за имовину и инспекцијске послове предлаже доношење решења као у диспозитиву.

 **УПРАВА ЗА ИМОВИНУ И**

 **ИНСПЕКЦИЈСКЕ ПОСЛОВЕ**

 **НАЧЕЛНИК**

 **Љубиша Јанић, дипл. правник**